50 กัปตัน NOK หมดเยื่อใย “พาที” โร่แจงสนั่นโซเชียล
แหล่งข่าวเผย 50 นักบิน NOK หมดเยื่อใยเตรียมตบเท้าลาออก "พาที" ร้อน! โร่แจงสนั่นผ่านโซเชียล ยันธุรกิจยังไม่เจ๊งตามข่าว
25 ก.พ. 2559

แหล่งข่าวรายหนึ่งเปิดเผยว่า จากกรณีการทยอยลาออกของเหล่านักบินในสายการบินนกแอร์ บริษัท สายการบินนกแอร์ จำกัด (มหาชน) หรือ NOK นั้น คาดว่ารวมๆ แล้วจะมีนักบินตัดสินใจลาออกประมาณ 50 คน
โดยก่อนหน้านี้มีข่าวว่า นักบินของสายการบินนกแอร์ 17 คนได้ยื่นใบลาออกจากสายการบินนกแอร์และยังมีอีกหลายคนที่เตรียมทยอยลาออกเพิ่มหลังจากนี้ คาดว่ารวมแล้วไม่ต่ำกว่า 30 คน ซึ่งการตัดสินใจลาออกดังกล่าว ส่วนหนึ่งมาจากความความไม่เชื่อมั่นและส่วนหนึ่งลาออกตามเพื่อนนักบิน รวมทั้งการถูกซื้อตัวจากสายการบินอื่น ซึ่งเห็นโอกาสในการช่วงชิงตัวนักบิน ในช่วงที่สายการบินนกแอร์กำลังมีปัญหาอยู่ในขณะนี้
“คร่าวๆ น่าจะลาออกประมาณ 50 คน แต่ที่มีข่าวว่ามีการซื้อตัวเนี่ย คาดว่าน่าจะเป็นสายการบินนิว เจน แอร์เวย์ส(New Gen Airways)” แหล่งข่าวกล่าว
ด้านนายพาที สารสิน ประธานเจ้าหน้าที่บริหาร บริษัท สายการบินนกแอร์ จำกัด (มหาชน) กล่าวยอมรับว่า ขณะนี้มีนักบินลาออกจริง แต่ไม่ขอระบุจำนวน พร้อมกับยืนยันว่า เป็นเรื่องปกติของธุรกิจ ซึ่งสายการบินอื่นก็ประสบปัญหาแบบเดียวกัน อย่างไรก็ตามมั่นใจว่าในวันที่ 1 มีนาคมนี้ สถานการณ์จะกลับสู่ปกติ
ขณะที่มีการเคลื่อนไหวผ่านสื่อโซเชียลของนายพาทีในวันนี้(25 ก.พ.) ว่า สถานการณ์กำลังจะกลับมาดีและดีมากๆ พร้อมยืนยันว่าสายการบินยังไม่เจ๊งตามข่าว